- Det er mega fedt, for at sige det ligeud. Det har været mega fedt indtil videre, og jeg glæder mig så meget til at se, hvad der ellers skal ske i løbet af året, siger Hamad Mohammed Albadry med et stort smil. For et par uger siden begyndte han i 10. klasse på Vesterbølle Efterskole, hvor han har valgt volleyball-linjen. Han er en af 104 elever, der er begyndt på Vesterbølle Efterskole efter sommerferien, og det er rekord for den vesthimmerlandske efterskole. - Vi ville gerne udvide vores skole, men så kom corona, og så troede vi egentlig ikke, at vi kunne få fyldt de ekstra pladser. Men så begyndte flere og flere lige så stille at melde sig til, og så endte vi med at kunne udvide optaget, og det er bare helt fantastisk, siger Rasmus Hedegaard, der er afdelingsleder på Vesterbølle Efterskole. Nordjylland har størst stigning Sidste år havde efterskolen 92 elever, så elevtallet er steget med 12. Samme tendens ses på flere af de andre nordjyske efterskoler. I hele landet er elevoptaget steget, men stigningen er særlig stor i Nordjylland, hvor 4,5 procent flere har valgt at begynde på efterskole. - Det er helt fantastisk. Vi synes selvfølgelig, at efterskolerne er et super sted, hvor eleverne kan stå på egne ben og vise deres far og mor, at de kan klare sig selv. Man får set det hele menneske, og det er vi glade for, at der er endnu flere, der får muligheden for, siger Rasmus Hedegaard. Mange muligheder Vesterbølle Efterskole udbyder seks forskellige linjer og mere end tyve forskellige valgfag, og det store udbud af fag var en af de ting, der tiltrak Emilie Striboll, da hun skulle vælge efterskole: - Jeg valgte efterskolen, fordi den havde alt det, jeg godt kunne tænke mig. Den havde både noget kreativt, og så kunne jeg komme i køkkenet, og jeg kan spille musik og badminton. Derudover er jeg også glad for, at den ligger herude på landet og ikke i en storby, det er meget hyggeligt, siger Emilie Striboll, der går i 10. klasse på Kunst- og Designlinjen. For Hamad Mohammed Albadry betød det meget, at han fik muligheden for at komme forbi til en rundvisning på skolen, hvor han kunne fornemme hverdagen og stemningen på Vesterbølle Efterskole: - Da jeg var på rundvisning, syntes jeg, at stemningen var mega hyggelig, og det var virkelig et sted, jeg gerne ville være, for jeg følte mig bare velkommen, siger han.
Nordjyske efterskoler er populære som aldrig før. Over hele landet strømmer unge til efterskolerne, men stigningen i elevtal er særligt høj i Nordjylland, hvor 4,5 procent flere elever i år er begyndt på efterskole.